Papersnake/gushiwen huggingface dataset:
张湾登车偶成
曹文埴（清代）

南人爱舟畏乘马，匪惟畏马兼畏车。车轮触石声轣{车彖}，震耳奚啻晴雷驱。

不如一叶任掀簸，银涛雪浪冲江湖。繄予北行四千里，今日舣棹登车初。

平生经历所未惯，童仆蹙缩吾洒如。物情世态看烂熟，遭际随分足以娱。

红尘茫茫陆亦海，风波欲作何地无。心空不涉分别想，九折之坂皆坦途。

试观舴艋日随海鸥泛，薄笨亦驾吴牛趋。扣舷执靷各有适，燕歌越唱互答安有殊。
齐天乐·萤
王沂孙（宋代）

碧痕初化池塘草，荧荧野光相趁。扇薄星流，盘明露滴，零落秋原飞磷。练裳暗近。记穿柳生凉，度荷分暝。误我残编，翠囊空叹梦无准。
楼阴时过数点，倚阑人未睡，曾赋幽恨。汉苑飘苔，秦陵坠叶，千古凄凉不尽。何人为省？但隔水余晖，傍林残影。已觉萧疏，更堪秋夜永！
偃蹇
陈曾寿（清代）

贾谊形遗委控抟，退之鼻塞等莸兰。迁流任化乾馀骨，偃蹇遗容格外官。

大道固应多屈辱，小诗何意入波澜。绝人公事崔丞了，竟日哦松抵挂冠。
还京口
殷尧藩（唐代）

黄鹤山头雪未消，行人归计在今朝。城高铁瓮江山壮，

地接金陵草木凋。北府市楼闻旧酒，南桥官柳识归桡。

吏民莫见参军面，水宿风餐鬓发焦。
桃花洞
石应孙（宋代）

桃花五色四进开，片片香随磵水来。
况是轩辕曾手植，紫烟深处有楼台。
逍遥咏
宋太宗（宋代）

交结从头有顺违，方知协和散若云飞。
超凡入圣含金体，抛弃迷蒙挂紫衣。
细认消停无远近，分明意外隐玄机。
相逢配偶为闲事，谁解调持得一归。
六歌
文天祥（宋代）

有妻有妻出糟糠，自少结发不下堂。
乱离中道逢虎狼，凤飞下下失其凰。
将雏一二去何方，岂料国破家亦亡，不忍舍君罗襦裳。
天长地久终茫茫，牛女夜夜遥相望。
呜呼一歌兮歌正长，悲风北来起徬徨。
有妹有妹家流离，良人去后携诸儿。
北风吹沙塞草凄，穷猿惨淡将安归。
去年哭母南海湄，三男一女同嘘欷，惟汝不在割我肌。
汝家零落母不知，母知岂有暝目时。
呜呼再歌兮歌孔悲，鹡鴒在原我何为。
有女有女婉清扬，大者学帖临钟王，小者读字声琅琅。
朔风吹衣白日黄，一双白璧委道傍。
雁儿啄啄秋无粱，随母北首谁人将。
呜呼三歌兮歌愈伤，非为儿女泪淋浪。
玄鸟
杨弘道（元代）

太牢祠高禖，坠典今谁修。何处王谢堂，烧痕草芽抽。

玄鸟亦自至，故垒不可求。衔泥营新巢，云海浮蜃楼。

甲第金台傍，过者疑王侯。晨曦明画栋，珠箔上银钩。
百禽歌
萨都剌（元代）

汉密将军开大府，门外纷纷客如雨。繁弦急管耳厌闻，要听山中百禽语。

购求走马东海头，海头百禽声啾啾。疾飞苦走亦不免，能言有色贻身忧。

将军纵使花作屋，不似山林有真乐。江南白苧细于丝，紫竹方笼作青幕。

鸾凤在野麟在郊，太平将军胡不招。箫韶一奏百兽舞，玉帛万国皆来朝。

嗟嗟百鸟何足录，日食将军太仓粟。色衰身死蝼蚁分，不补将军一脔肉。

个中鹦鹉最能言，不说舆夫行路难。万山雨暗泥滑滑，不如归去声亦乾。

行不得也哥哥，九关虎豹高嵯峨，行不得也哥哥。
呼卢
陈藻（宋代）

年少相看百虑无，才过旅邸便呼卢。
热中更不知行李，却把黄粱付老夫。
临江仙 其十三 癸卯次葛鲁卿法华山曲水劝酒
叶梦得（宋代）

山半飞泉鸣玉佩，回波倒卷粼粼。解巾聊濯十年尘。

青山应却怪，此段久无人。

行乐应须贤太守，风光过眼逡巡。不辞常作坐中宾。

只愁花解笑，衰鬓不宜春。
大笑菊
史铸（宋代）

桃笑春风菊笑秋，冶容正色不相侔。
寒梅一笑如堪索，这笑方为是匹俦。
双流旅舍
陆游（宋代）

西风黄叶满江村，瘦马来穿渡口云。
动地传呼逢醉尉，谁何禁杀故将军！
山云惠二物·画竹
薛嵎（宋代）

跬步园林种亦难，渭川还有几千竿。
山云遗我冰绡轴，得与梅花相对看。
摸鱼儿 新荷
劳纺（清代）

听莺声，送春归去，闲庭换了幽景。轻风吹动柔波皱，溶漾碧纹难定。

阑独凭。看数点青浮，弱牵丝荇，残芳满径。被紫燕衔来。

绿萍圆处，片片落红冷。凉珠莹。晓露盘中微凝，摇摇将碎还整。

呜蝉几日催炎暑，出水亭亭妆靓。香气静、更翠盖红衣，绰约明姿映。

斜阳乍暝。待皓月当空，水光皎洁，高下舞清影。
次韵奉和永叔谢王尚书惠牡丹
梅尧臣（宋代）

大梁有公子，洛阳有游侠。
昔时意气相凭陵，不问兴亡事栽插。
栽红插绿斗青春，春风与开春雨飒。
两都富贵不相殊，走马寻芳何合杂。
只闻年少竞争先，摘叶嗅花身更捷。
安知遗爱旧留守，驰献百葩光浥浥。
尚书最重欧阳公，盈盘分去蜂偷猎。
但能为乐饮醇酒，何必署名黄纸牒。
翰林职清文字稀，灴比外官烦应接。
曩公为花曾作谱，端相用意随蝴蝶。
拟王拟妃姚与魏，岁岁年年千万叶。
独将颜色定高低，绿珠虽美犹为妾。
从来鉴裁主端正，不藉娉婷削肩胛。
旧品既著新品增，偏恶忌芽须打拉。
尝忆同朋有七人，每失一人泪缘睫。
唯我与公今且存，无复名园共携榼。
公因尚书戴红紫，白发欺公生匼匝。
磨墨挥亮兴不衰，作诗坐使刘曹怯。
副本能传幸一观，口诵舌摇徒嗫嗫。
广陵送王太古还白下
何璧（明代）

我有秦淮梦，虽还不是家。
送君隋苑上，惆怅柳条斜。
归客趁新燕，游人叹落花。
伤春兼惜别，况复在天涯。
山居十二首
淳藏王（宋代）

数行大字贝多叶，一炷粗香古柏根。
石室静延春尽水，杜鹃啼破落花村。
洛中郑悫三伏之际率宾僚避暑于使君林取大莲
陆文圭（元代）

荷亭避暑约傅杯，醉吸清风入手来。
象鼻形弯通曲柄，鸭头色手泼新醅。
中擎玉液休倾满，半卷青心莫展开。
春酒一江能吸尽，始知李白是仙才。
任善友求颂
释子淳（宋代）

差别道难通，应须识自宗。
无根枯树子，月夜影重重。
示众偈
释晓聪（宋代）

天晴盖却屋，乘乾刈却禾。
早输王税了，鼓腹唱巴歌。
答李簿
陈师道（宋代）

老去才先尽，春来酒屡空。
甘为耕钓手，畏作嗫嚅翁。
与罪宁无说，言诗新有功。
不堪须野鹜，似欲吐长虹。
嘉熙丁酉七月上游大涤题住山龚冲妙艮泓轩
吴泳（宋代）

旧与清泉白石盟，身閒方作洞霄行。
青山延客元无锁，碧涧流花似有情。
古洞欲随仙隐去，高冈终待凤来鸣。
道人唤我松间饮，坐拂寒云月未生。
登城
王令（宋代）

病来万事懒自宜，高城有楼闲登跻。
来期清风脱日热，坐厌远日看天低。
闲郊草树漫蒙昧，落日燕雀争依栖。
临风一叹人不会，直气飞去添虹霓。
题义门胡氏华林书院
贾宜（宋代）

滕王阁畔斗星傍，此处幽人構草堂。
鹤散窗含松岛露，客来衣带橘洲香。
诏旌门第殊恩沛，教被乡闾益讼藏。
小圃花时三径雪，朝昏谁共对琴觞。
经麻姑山
刘沧（唐代）

麻姑此地炼神丹，寂寞烟霞古灶残。一自仙娥归碧落，

几年春雨洗红兰。帆飞震泽秋江远，雨过陵阳晚树寒。

山顶白云千万片，时闻鸾鹤下仙坛。
晓渡西湖
楚石梵琦（明代）

船上见月如可呼，爱之且复留斯须。
青山倒影水连郭，白藕作花香满湖。
仙林寺远钟已动，灵隐塔高灯欲无。
西风吹人不得寐，坐听鱼蟹翻菰蒲。
农谣
方岳（宋代）

小麦青青大麦黄，护田沙径绕羊肠。
秧畦岸岸水初饱，尘甑家家饭已香。
梅坡
徐玑（宋代）

浅水低坡几树苔，冷光摇动玉尘埃。
横斜直似安排得，古怪多应的损来。
洁白要须侵夜看，飘零却是被春催。
閒来立断清风影，一片飞香落酒杯。
和晏尚书出城口占四首 其一
宋祁（宋代）

沆莽团红上晓原，露英风叶隔尘喧。天边一寄冥鸿意，越乙荆凫判自翻。
冬至
傅亮（宋代）

星昴殷仲冬，短晷穷南陆。柔荔迎时萋，芳芸应节馥。
水龙吟·闲人闲乐琴书味
刘志渊（金朝）

闲人闲乐琴书味。行胡朗反货药囊符水。顿然识破，沾名作解，药跎真计。枯木岩前累。要撅劣、诸缘总弃。剔开性月，时时不昧，忘神气，养虚体。炼就不空真智。向太虚、神妙成器。净明体态，纵横恢廓，一尘无翳。圆觉融三际。具庄严、法身纯粹。显如如了了，真常安住，彻无生
法清晚步分韵得夕字
潘良贵（宋代）

有生能几何，避乱不谋夕。
联翩二三子，晚步纵所适。
田野无人声，牛羊断归迹。
时看墟曲中，寒烟袅修碧。
雝雝南飞雁，北信杳难觅。
不知二圣君，泫然泪沾臆。
小臣真虮虱，持颠顾何力。
残腊行当除，青阳来已逼。
衰骸分填壑，公辈宜强食。
和宣武令狐相公郡斋对新竹
刘禹锡（唐代）

新竹翛翛韵晓风，隔窗依砌尚蒙笼。数间素壁初开后，

一段清蒙入坐中。欹枕闲看知自适，含毫朗咏与谁同。

此君若欲长相见，政事堂东有旧丛。
还自南邑潮过不及渡因宿江上书所见
许景衡（宋代）

漫刺辞主人，迟迟驾短辕。郭外人烟晚，鸡犬自啾喧。

客事足俯人，世涂多险艰。行役亦云劳，未抵浪拘缠。

潮汐真无情，敛去如绝弦。解衣试槃礴，旅雁方联翩。

天末线缕动，钲鼓俄阗阗。稍看黄金盘，吞吐洪涛间。

歘然洲渚失，浩荡连云天。平生喜江海，岂但眼界宽。

飘流二十载，龌龊百忧煎。今夕复何夕，玉壶俯人寰。

造物虽汝厄，宁不略汝怜。清风一帆去，鼓柂馀高眠。

佳处良在兹，畴昔劳永叹。
书王少参朝言薰风笑我卷用韵六首 其一
苏葵（明代）

近鴳蓬蒿也自安，寻常波泽大鹏难。洪纤在物初来定，宇宙饶鹏一掬宽。

论伯论王还论帝，非扬非董亦非韩。等閒探取薰风意，是笑弹冠笑挂冠。
春雨中遣怀二首柬梅臞
胡仲弓（宋代）

蜡屐登山访草亭，前山未放十分青。
清明此去无多日，不信老天长晦冥。
送李侍御入茅山采药
张南史（唐代）

苦县家风在，茅山道录传。聊听骢马使，却就紫阳仙。

江海生岐路，云霞入洞天。莫令千岁鹤，飞到草堂前。
曹溪
释希坦（宋代）

五水奔流会合通，大溪飞过一长虹。芙蓉面目重重见，多在烟霞变态中。
百牢关至青羊驿杂咏 其二
张问陶（清代）

一水自潺湲，众山争合沓。孤艇破烟来，天然小巫峡。
春分日梅花一树盛开期伍有开过赏 其一
李孙宸（明代）

二月江南尽落梅，春光曾不到春来。谁怜桃李花都尽，犹领春风向我开。
和史诚这谢送张明叔梅台三种梅花
司马光（宋代）

别后相惊两鬓霜，可怜梅蕊为谁芳。
台头日暖分三色，林下风清共一香。
正烂熳时游不足，忽离披去乐难常。
殷勤手拆遥相赠，不欲花前独举觞。
送戴帅初信州教授
方回（元代）

伏羲之后几万年，尧舜八圣孟一贤。
谁学其学传其传，□明简一生戴先。
上庠文声撑青天，高揭兰闱十名前。
□□只字宫商宣，岂但场屋著祖鞭。
早合玉堂照金莲，□□□衣常退然。
擢第三十二载间，昔日朱颜今苍颜。
逾冠□□□□班，垂迫耳顺犹在閒。
一任金陵绛帐还，近始再调□□山。
得非世道多间关，乍可不仕避险艰。
四男二女膝□环，束修糊口莱衣斑。
我宿冒忝博士官，稠众中□□□□。
□□直上秋天寒，得公老笔不厌看。
雄文两魁□□□，□□柄国韬祸端。
老夫寻遭霜简弹，白首相逢徒□□。
□□□给瓮虀酸，人生出处如此难。
偈颂一百五十首
释心月（宋代）

尊临四海圣明君，步步毗卢顶上行。
自己法身只者是，巍然千古振佳声。
石门访刘文成读书处
张凤慧（清代）

巉岩削立石门敞，两扇洞开高千丈。停舟沿径穷清幽，坐看飞瀑激波响。

恍疑仙境非人间，不朽名山在天壤。当年披卷面流泉，洗涤尘心恣清赏。

山水钟灵岂偶然，雷雨风云真气象。荒碑林立蔓草敷，一代元勋风泱泱。

前度刘郎今已往，年年月照读书幌。夕阳欲暝归扁舟，梵磬一声荡兰桨。
月夕待人不至
孔平仲（宋代）

故人相约一访我，东望不至心踌躇。清风满袖月千里，此处苦吟谁和予。
题徐赞府不负堂
方回（元代）

哦松人与职俱清，时见春郊雨又晴。
所学政应如陆九，只消一语了平生。
句 其七
舒亶（宋代）

纤尘不动天如水，一色无垠月共霜。
采莲曲 其四
苏民怀（明代）

一曲菱歌恨未终，所思人隔若耶东。秋风昨夜湖南过，多少荷花怨落红。
偈颂七十八首
释正觉（宋代）

一尘具无量刹土，一念超无量劫数。
一身现无量众生，一体合无量诸佛。
晦庵先生遗墨
汪炎昶（宋代）

刊除浮习语丁宁，洙泗馀风刮地清。
孔李通家争几许，当时独未作门生。
方太君生朝四首
项安世（宋代）

月姊飞来二月天，万花香里十分圆。
谁教婺女星知道，一夜才先照画筵。
秋日过钟抱素宅 其二
区越（明代）

放浪风前忽随簪，笑于狂叟不胜箴。自缘喜舞还教鹤，试学为渔懒曲针。

老去酒徒多逸士，秋来诗兴动清砧。高才愧尔多高咏，浅量从吾只浅斟。
忆攒宫
赵友直（宋代）

山河绕故封，常照旧时月。
独有会稽陵，萧然成狐窟。
绍定三年寿明仁福睿皇太后册宝九首
佚名（隋代）

金坚玉纯，文郁礼缛。
来从帝年，作瑞王国。
天开地闢，日熙春燠。
兹谓盛事，永燕茀禄。
邹莆田见传葬书
刘克庄（宋代）

令君葬说其传远，一字真堪直一缣。
惜似辨材藏禊帖，爱如房相笔楞严。
略疏脱误烦重校，尽扣精微恐不廉。
欲卜寝丘何处是，凭高试为指东崦。
和外送归里叠韵六首原韵 其三
张淑芳（宋代）

侍养姑嫜合告归，重帏携妾昔相依。舆迎万里开颜笑，旆返三相望眼饥。

菽水承欢知有训，苹蘩主馈凛无违。耄龄行祝家王母，又看萱堂介古稀。
冬日杂兴六首
张耒（宋代）

击柝山城闭，疏灯野店扃。
疾风鸣夜谷，晴水动浮星。
霜翼归何晚，邻机织未停。
短歌时自和，愁绝更谁听。
赵括
徐钧（宋代）

少年轻锐喜谈兵，父学虽传术未精。
一败谁能逃母料，可怜四十万苍生。
杂感十首 其四
陆游（宋代）

百年鼎鼎成何事，寒暑相催即白头。纵得金丹真不死，摩挲铜狄更添愁。
次韵杜永年东斋种竹
郭印（宋代）

王郎英骨今已枯，风流声名浑未除。
结交斯人千载上，唯君执手同登车。
平生爱竹遂成癖，竹间醉倒无人扶。
今日君醒竹还醉，区区手植不暇餔。
颇怀种柳陶尹令，更慕滋兰屈大夫。
况复此君尤洒落，幽斋安可一日无。
尘埃捶楚纵未免，入门一见心自苏。
是中真乐难语俗，耳目已谢声色娱。
中虚自有天游地，应笑勃谿纷妇姑。
竹叶问君能造否，何时饷我一樽酒。
用坡仙梅花十韵·愬梅
刘黻（宋代）

清入肝脾冷入肌，天机忽露两三枝。
为渠瘦得身如鹤，诗病除非诗可医。
瑟
李峤（唐代）

伏羲初制法，素女昔传名。流水嘉鱼跃，丛台舞凤惊。

嘉宾饮未极，君子娱俱并。倘入丘之户，应知由也情。
浣溪沙（酴醿和狄相叔韵赠陈宋邻）
向子諲（宋代）

翡翠衣裳白玉人。不将朱粉污天真。清风为伴月为邻。

枕上解随良夜梦，壶中别是一家春。同心小绾更尖新。
和陈和叔秋寒
苏颂（宋代）

夕雨初开霁，晨霜已结寒。
增裘肌怯重，对酒面生丹。
急节惊收潦，归心念采兰。
昕趋更清栗，委佩缀公桓。
赠连州致政蔡宣德
刘弇（宋代）

挂冠归慕赤松游，不羡金门万户侯。一枕清风三径晓，满船明户五湖秋。

冥冥宛若高飞雁，泛泛浑如不系舟。几向夜深南极望，老人星见照连州。
飞来寺胜景古迹 其八 葛坛石
朱士赞（明代）

仙令曾勾漏，行踪亦有坛。潇潇玄鹤杳，无地觅还丹。
金刚随机无尽颂·威仪寂静分第二十九
释印肃（宋代）

莫认四威仪，行住坐卧知。
念念皆相应，珍重任时宜。
洞灵观冬青
许浑（唐代）

霜霰不凋色，两株交石坛。未秋红实浅，经夏绿阴寒。

露重蝉鸣急，风多鸟宿难。何如西禁柳，晴舞玉阑干。
羽林子（三首）
徐有贞（明代）

相逢红尘里，勒马共徘徊。
笑语不及了，同行忽见催。
问当何处去，明日上之回。
薇山处过番石渡遭渡子无礼伤臂因韵二首
陈著（宋代）

唾来不拭如师德，怒至无迁不子颜。
浅眼方知有沧海，恶声宁复到薇山。
次洞口桃花几落开之韵 其一
张天赋（明代）

江上芙蓉带笑开，钓矶光润净无埃。寒潭皎皎涵秋月，芳草无无绕古台。

满眼行云甘雨细，数声啼鸟好音喈。笑看舞鹤留人醉，座上清风次第来。
寄兴化徐尉二首
陈造（宋代）

自折河桥柳，何人慰寂寥。
一书宁用靳，两舍未为遥。
瓜戍装应趣，荆扉兴自饶。
回头五云处，犹肯访渔樵。
福圣观
张无梦（宋代）

台山卜隐十余秋，曾伴仙翁处处游。
瀑布长流天上雪，翠屏高处洞前楼。
云堆华顶寻飚驭，月满灵豀狎海鸥。
此地重归别得路，赤城玉府透瀛洲。
清明望藏云山怀旧游
郭祥正（宋代）

忆昔清明出郊去，藏云寺前花正开。蜜蜂衔蕊异香散，时时洒正微风来。

溪泉甘滑碧玉色，晴山倒影无纤埃。红粉佳人十七八，踏青唱歌云鬓颓。

黄犊行牵载酒瓮，到处便倾三百杯。或逢浓阴藉草坐，口横玉笛吹落梅。

傍人问我乐何事，我心无事同婴孩。谁令束带入官府，触网修鳞难再回。

清明依旧好时节，朱颜憔悴无由陪。藏云之山亦非远，隔江东望青崔嵬。
题金鳌山
于演（元代）

金鳌之山金碧浮，重玄宝坊居上头。钟声夜度海门月，树色远上丰山秋。

龙伯国人真妙手，掣此巨灵镇江口。丹丘逸士来跨之，石洼为尊江当酒。

黄须天子七宝鞭，黄头渔郎棹江船。百年尘迹果何在，芒砀云去山苍然。

历试诸难固天造，中兴开国何草草！腹心有疾日月昏，英雄无声天地老。

两宫不归汴水流，此地空传帝子游。惜无健笔驱风雨，一洗江山万古愁。
夜三首 其三
刘攽（宋代）

流云卷残雨，初月净中宵。秋色河汉白，凉风星斗摇。

暗萤犹奕奕，高树独萧萧。客鬓非松柏，何时得后凋。
寄上叔父夷仲三首·其一
黄庭坚（宋代）

少年有功翰墨林，中岁作吏几陆沈。
庖丁解牛妙世故，监市履陆知民心。
万里书来儿女瘦，十月山行冰雪深。
梦魂和月绕秦陇，汉节落毛何处寻。
句
贾如讷（宋代）

洞房人不见，相望摘杨花。
过小孤山
金农（清代）

古县萧条对岸开，大江行色榜人催。水多风处轻抬眼，浮出青山似覆杯。
得盐韵
李孙宸（明代）

炎蒸长日思厌厌，稍爱官閒吏隐兼。交以素心情自剧，饮缘真率兴能添。

行分京雒人为雁，洞在罗浮瀑是帘。书札旧游吾总懒，凭君传语口沾沾。
四月八日尝新荔子
杨万里（宋代）

一点臙脂染蔕旁，忽然红遍绿衣裳。
紫琼骨骼丁香瘦，白雪肌肤午暑凉。
掌上冰丸那忍触，樽前风味独难忘。
老饕要啖三百颗，却怕甘寒冻断肠。
缆船苦风，戏题四韵，奉简郑十三判官（泛）
杜甫（唐代）

楚岸朔风疾，天寒鶬鸹呼。涨沙霾草树，舞雪渡江湖。

吹帽时时落，维舟日日孤。因声置驿外，为觅酒家垆。
次韵周彦章寒食偶成
顾亮（明代）

杏子花残燕子忙，佳辰百五媚春光。
万家庖舍胶觞冷，几处坟茔麦饭香。
幽鸟送声多杜宇，野林抽叶半吴桑。
闲边剩有登临兴，都付吟笺与酒觞。
李凭箜篌引
李贺（唐代）

吴丝蜀桐张高秋，空山凝云颓不流。
江娥啼竹素女愁，李凭中国弹箜篌。
昆山玉碎凤凰叫，芙蓉泣露香兰笑。
十二门前融冷光，二十三丝动紫皇。
女娲炼石补天处，石破天惊逗秋雨。
梦入神山教神妪，老鱼跳波瘦蛟舞。
吴质不眠倚桂树，露脚斜飞湿寒兔。
泛楚江
崔涂（唐代）

九重城外家书远，百里洲前客棹还。

金印碧幢如见问，一生安稳是长闲。
失调名
许左之（宋代）

谁知花有主。误入花深处。放直下、酒杯乾、便归去。
登绮霞亭
王秬（宋代）

危亭临霁景，金碧迥纷纷。
天映中原气，山横万古云。
夕阳寒未敛，孤鹜远犹闻。
俯仰怀前哲，清樽为苾芬。
遗老斋绝句十二首
苏辙（宋代）

栽竹种松桧，十年未成阴。
昔人定知我，为我养南林。
宿瓜步
纪逵宜（清代）

维舟已薄暮，怅望平芜间。流水不可极，夕阳相与还。

光生扬子月，青对润州山。入夜潮声急，愁心未许间。
侨居一首
苏籀（宋代）

匆匆五十化，已往固莫及。
祠官閴中隐，歉岁尸糁粒。
毁方非瓦合，知白无伊郁。
世悦邹骆驼，我贤扬执戟。
浮云傥来寄，最贵非儒术。
尘缘且复且，只尔殊易辑。
古人学易年，所爱岂儿剧。
率饮亭二十绝 其十八
王十朋（宋代）

心向静中求，身宜闲处著。閤已号便便，亭宜名莫莫。
迓新守值雨
杨万里（宋代）

春雨不大又不晴，只与行人禁送迎。
小溪绿涨竟何曾，官路黄送滑不胜。
今年送迎乃尔苦，去年送迎正如许。
风严火灭未五更，暗行十里鸡三鸣。
行路最难仍最恶，平生历尽今更觉。
前人失脚後人笑，後人失脚那可料。
癸亥元旦踏春自东城归，与陈榕士、叶松潭、家薇臣坐谭，首唱一律
林占梅（清代）

下元甲子数将周，又到清时景运头。四野绿畴忻岁首，一轮红日豁晴眸。

关河完固驱狼豕，刀剑销残买犊牛。我是西湖閒散吏，几时同泛木兰舟。
酬乔世材推官
李复（宋代）

地僻人来少，公庭吏散时。
乱蝉号晚日，凉叶下高枝。
仰羡知归鸟，先书寄远诗。
只应今夜月，偏解照相思。
幽居初夏四首 其二
陆游（宋代）

梅坞青黄子，草陂红紫花。双鹅朝戏浦，群鸭暮还家。

赤脚挑残笋，苍头摘晚茶。出门逢野老，满意说桑麻。
杂咏一百首·投梭女
刘克庄（宋代）

琴挑何曾动，梭投未免惭。
女郎循古礼，元不解清谈。
梦中语
杜牧（唐代）

辞春不及秋，昆脚与皆头。
瑞鹧鸪（小孙周C95B席上作）
葛立方（宋代）

榴花庭院戏氍毹。水剪双眸画不如。莫恨未能通瑟僴，只今先已辩之无。

虎睛浅缀新花帽，龙脑浓熏小绣襦。乃祖未须贻厥力，及时须读五车书。
赤津岭
贝青乔（清代）

日落无人境，停鞭借一椽。滩明流月碎，峰黑裹松圆。

凄绝猿声里，凉生虎气边。残黎家荡尽，何处哭苍烟。
题潘大临东轩
贺铸（宋代）

陈公少荒诞，一室未遽扫。
事功竟何成，老魅死不早。
潘郎治寓舍，箒秃无遗蚤。
庭砌莳兰萱，未霜除恶草。
明窗羃轻素，朝日上杲杲。
烟蔓擢薰炉，松腴浮墨沼。
著书析鲁史，百传见脱藁。
贼乱久逋诛，吾方力穷讨。
不应两观下，仅获少正卯。
坐可骄素臣，俾渠眸子了。
而翁晏退食，笔削日课了。
伯仲咏南陔，余风飒林杪。
安知自娱适，聊尉堂上老。
起居侍杖藜，寒燠躬炀澡。
昏定仰屋眠，是中亦大好。
次韵仲归渔父
许及之（宋代）

风静波恬没是非，雨蓑烟笠当冠衣。移将兰棹垂纶去，钓得金鳞带月归。

到处茅柴赊可准，有时莼菜滑仍肥。旁人道是忘机叟，到底从来不识机。
寿李封翁
彭焻（明代）

李食家风自永年，天南重见避商贤。宁馨有种焚香迓，紫诰和笺锡命连。

为宰廉明由义训，相邦安静受庭传。日长如夏饶尊食，看□□公祝万年。
题瓜瓞图为刘验封
石宝（明代）

冈头十亩春膏足，晓色和烟放新绿。雕云扑地正离离，忽睹金葩明绣褥。

长茎短蔓相钩连，巨瓜小瓞珠璧联。蛟龙得雨欲飞走，虎豹出穴犹联拳。

谁言将军印如斗，掇取累累系双肘。分明酿作清冷泉，丹砂玉屑争春妍。

士庶不敢轻疐龁，锦幕献将天子前。忆昔名工发毫素，岂乏青山与茂树。

长风悠悠度阡陌，平林蔼蔼幪烟雾。谬说根从海上移，直疑家近青门住。

文章五色未足雄，子孙千亿将无同。周人昨夜奏丝竹，此意犹播声诗中。

瓜瓞兮绵绵，绵绵兮瓜瓞。为君再颂大雅篇，齿颊依稀洞冰雪。
妾命薄
陆游（宋代）

妾命薄，早入天家侍帷幄。
君王勤俭省宴游，宝柱朱弦尘漠漠。
日长别殿承恩稀，旱昃犹闻亲万机。
宫中虽无珠玉赐，塞上不见烟尘飞。
不须悲伤妾命薄，命薄却令天下乐。
房州到任交粹事筵致语口号
陈造（宋代）

平时风义等肩差，况此周旋别乘衙。
湛渌徐倾卜夜酒，欹红同乘殿春花。
成规灿备堪从事，殊渥便蕃定拜嘉。
烂醉长吟答佳致，不妨宾主各诗家。
宿西禅寺诗
华镇（宋代）

湖湘跋涉今犹近，淮海漂流昔早曾。扰扰未能逃鞅掌，星星祇早变鬅鬙。

驱车旷野犹飞雪，税驾閒窗已上灯。瓶锡不移缘累息，须知人世尽输僧。
王廙问安王秋二帖赞
岳珂（宋代）

摹法之精，必验以真。
我见枣刻，已同似人。
启以楷书，告以章草。
情敬之分，于此焉考。
天冠山
范梈（元代）

江东有天冠，山翠郁嵯峨。浮岚衍县郭，鸟啼若笙歌。

古来有真人，学仙云岩阿。丹成脱之去，晞发临咸池。

年深化为石，石色切星河。至今刚风吹，梁柱不偏颇。

羽人室其下，厌见顶婆娑。朝阳夏影缩，秋月夜阴多。

吾欲敕五丁，掇之超沧波。东挂扶桑枝，此心谅匪他。

宏彼日月光，不可将如何？天寒岁又晏，云露滴烟萝。
谢恩诗
蔡仲龙（宋代）

圣朝兴运自天开，又直临轩策草莱。廷对自惭无宿构，胪传何意冠群魁。

幸瞻北阙承殊宠，忍负南山咏有台。稽首君恩难报称，誓殚忠赤赞规恢。
蝶恋花（情景）
宋祁（宋代）

绣幕茫茫罗帐卷。春睡腾腾，困人娇波慢。隐隐枕痕留玉脸。腻云斜溜钗头燕。远梦无端欢又散。泪落胭脂，界破蜂黄浅。整了翠鬟匀了面。芳心一寸情何限。
感皇恩（和吴推官）
韩淲（宋代）

急管度青枝，醉眠芳草。云断巫阳梦能到。乍醒余困，晴影暗移纱帽。旧时闲意思，都忘了。

今岁春迟，去年春早。点点繁红又多少。惜春归去，酒病翻成花恼。数声鸣鸟唤，人惊老。
饮茶
赵湘（宋代）

昼梦回窗下，秋声碾树边。
僧敲石里火，瓶汲竹根泉。
影照吟髭碧，香医酒病痊。
坐余重有味，犹见半墙烟。
与叔骥父子别后怅然怀之三首
赵蕃（宋代）

客中得君来，念我忘逼仄。
君行竟先我，未免为此别。
自怜性多忤，每负朋友责。
如何君父子，相与独无隙。
战掉丑奴儿 冬天设粥，益利甚多。烦孙公副
马钰（金朝）

奉呈小词二阕三冬设粥来宫观，善事光临。休起愁心。悟取慈悲行最深。足人钦。休生倦怠常宁耐，胜＊檀沉。妙处闲寻。水火相生玉里金。
游亭晚酌
赵崇洁（宋代）

一樽对酌晚临溪，诗景撩人兴不迷。
风约滩声侵座冷，月移花不落檐低。
银笺白雪心先吐，玉斝黄流手漫提。
自庆一时文物会，肯拚身世醉如泥。
德麟留诗相别辄次韵贺送
晁说之（宋代）

安稳王孙一叶舟，朅来京国淡无求。
任生白发曾料虎，分绝红尘自狎鸥。
桓笛不堪留往恨，膺门谁复忆同游。
重阳无酒仍分袂，雨作黄花泪未休。
寄李天英
楸宪（金朝）

稻秸苍苍陂巳枯，西风剪剪弄楸梧。蒹葭水落鱼梁迥，蟋蟀声楸山驿孤。

社瓮新成元亮酒，并刀细落季鹰鲈。作诗远寄霜前雁，人在海东天一隅。
题日涉园
吴芾（宋代）

幽园足佳趣，散策日经行。
岁久禽鱼熟，人来自不惊。
擬古
田锡（宋代）

玉树拭不灭，柳带柔堪结。
惠然贞妇心，皎若天山雪。
罗幕生春风，珠帘鉴秋月。
沧波燕又归，尺书胡断绝。
宜春解缆
邓深（宋代）

江迥晨光独早回，放般东下兴悠哉。
西风嫋嫋携将去，细雨冥冥看得来。
陈太平挽诗 其二
韩淲（宋代）

歌酒追随地，名园记昔游。升沉嗟潦倒，哀挽为悲愁。

自出推王社，友于才郡侯。联翩期禁近，何意遽浮休。
飞来寺
杨茂先（明代）

中宿名山晚系船，岩花林鸟迥风烟。江间月影窥蓬岛，梵宇钟声识洞天。

未向半云穷变幻，且从坛石访遗仙。十年惭负山僧约，杖屦重来思惘然。
宋五嫂鱼羹
朱继芳（宋代）

柳下白头钓叟，不知生长何年。
前度君王游幸，卖鱼收得金钱。
和后唐王仁裕舍人留题自然观
冯山（宋代）

黄鹤仙音久寂然，嘉陵江上碧峰端。惟馀寂寞烟霞馆，空老阴森桧柏坛。

药灶绕行云彩动，诗牌吟拂玉声寒。虚无踪迹何须问，自有清名不死丹。
朝谒应天神御瞻仰壮丽退憩斋房作
宋庠（宋代）

云构崔嵬敞梵筵，皇家基运此兴先。
如存不改当阳坐，善护常开种福田。
四彻金绳规宝所，九衢琼树宿非烟。
须知补旧延洪意，重数仙人拂石年。
江陵逢故人宋德粹自播守罢归南阳以诗见贻依韵和酬
唐庚（宋代）

昔别方初节，相逢各素秋。君归卧龙国，我脱堕鸢州。

霜鬓含多事，尘容带倦游。行藏端可见，岁晚莫登楼。
谢李兼善书库寄近作
袁说友（宋代）

笔下陈无己，香分一瓣奇。
有孙今见嫡，得髓政忘皮。
怀旧书来日，惊人语妙时。
犹思频咀嚼，咽子百篇诗。
宴琼林·已览遍韶容
黄裳（宋代）

已觉遍韶容，最后有花王，芳信来报。魏妃天与色，拥姚黄、去赏十洲仙岛。东君到此，缘费尽、天机亦老。为娇多，只恐能言笑。惹风流烦忙。莫道两都迥出，倩多才、吟看谁好。为我惨有如花面，说良辰欲过。须勤向、雕栏秉烛，更休管、夕阳芳草。算来年、花共人何处，金尊为花倒。
送曹倅岩山官满归里
文天祥（宋代）

春陵光霁落苍苔，葛水神仙立翠槐。
万里云霞麒骥路，三年风月凤凰台。
兴同老子复不浅，歌曰先生归去来。
庾岭梅花开渐遍，一枝就与寄蓬莱。
得张师石书却寄
金德嘉（清代）

杜门久与故人违，忽有音书到竹扉。过眼物华双鸟翼，惊心风雨一牛衣。

春云江树黄泥坂，秋水渔灯赤鼻矶。日暮狂歌当浊酒，不禁西望思依依。
鹭江客邸
王汉秋（清代）

人世无如出路难，旅情参透客心寒。欲除烦恼除欣羡，万事皆宜作反观。
春日
何耕（宋代）

寂寞城南寺，三年寄索居。
折花修佛供，持缽乞僧馀。
竟日无车骑，依时认鼓鱼。
九衢尘一尺，吾自有华胥。
秋夜喜遇王处士
王绩（唐代）

北场芸藿罢，东皋刈黍归。
相逢秋月满，更值夜萤飞。
诗一首
韩退（宋代）

山人跨雪精，上便不论程。
嗅地打不动，笑天休始行。
题连云栈
童轩（明代）

鸟道由来险，经行感客心。蛩声吟乱叶，虎迹印深林。

零露沾衣湿，轻岚障日阴。王程未可住，四牡正骎骎。
仲夏村居四叠前韵三首 其一
冯舒（清代）

布谷声中忽过春，落红犹似恋芳尘。陌头阵阵催秧雨，树底喧喧作社人。

身在可耕兼可钓，村愚忘汉亦忘秦。朝来饱吃黄齑饭，闲逐巫师看赛神。
和阎运使以诗见奖吏隐宜春郡诗
祖无择（宋代）

狂吟何足话风骚，和寡甘降郢唱高。
敢望与言同子夏，竞推多可似山涛。
九成岂后虞韶美，一字终虚鲁史褒。
自笑潢汙不盈尺，犹将学海去滔滔。
初得马骑
李之仪（宋代）

有两龙驹慰陆沈，四年河海每关心。今朝款段聊乘兴，矍铄犹堪寄好音。
及第后作
袁皓（唐代）

金榜高悬姓字真，分明折得一枝春。蓬瀛乍接神仙侣，

江海回思耕钓人。九万抟扶排羽翼，十年辛苦涉风尘。

升平时节逢公道，不觉龙门是嶮津。
梁台古愁
李贺（唐代）

梁王台沼空中立，天河之水夜飞入。
台前斗玉作蛟龙，绿粉扫天愁露湿。
撞钟饮酒行射天，金虎蹙裘喷血斑。
朝朝暮暮愁海翻，长绳系日乐当年。
芙蓉凝红得秋色，兰脸别春啼脉脉。
芦洲客雁报春来，寥落野篁秋漫白。
昨有祷于社稷及境内山川是夕枕上闻雨
魏了翁（宋代）

郊宫方社诗攸重，川泽山林礼所崇。
古祀不修牲币废，梵鐃声里纸钱风。
春夕诗
王俭（南北朝）

露华方照岁，云彩复经春。虚闺稍叠草，幽帐日凝尘。
通州水月庵三用清虚堂韵
王士祯（清代）

凫翁三五嬉晴沙，残僧闲关如退衙。
黄芦苦竹隐缺岸，水荭往往飘残花。
濠濮会心岂在远，便可泛宅仍浮家。
水关上接鲍丘水，伯圭战地啼寒鸦。
卓老一抔没荆棘，惟怜文采兼奇葩。
古人于此两寂寞，高枕且听风炉茶。
漕河如林万樯立，负城时送回帆挝。
仿佛扁舟落吾手，背痒欲倩鸟爪爬。
病鹤触笼翅翎短，老随鸡鹜吁可嗟。
安得十洲纵汗漫，排空一气凌云霞。
夜到润州
孙逖（唐代）

夜入丹阳郡，天高气象秋。海隅云汉转，江畔火星流。

城郭传金柝，闾阎闭绿洲。客行凡几夜，新月再如钩。
望夫词
施肩吾（唐代）

手爇寒灯向影频，回文机上暗生尘。
自家夫婿无消息，却恨桥头卖卜人。
更漏子
丁彦和（清代）

露初凝，风渐起。月到碧天如洗。深夜梦，少年心。沉吟误到今。

秋将尽，愁难整。更被笛声勾引。千重水，万重山。征人何日还。
和幽居 其二
赵希逢（宋代）

不因搜句不曾忙，尽日柴门闭短墙。寄傲北窗闲著眼，任他书卷展风床。
赠杜介（并叙）
苏轼（宋代）

元丰八年七月二十五日，杜几先自浙东还，与余相遇于金山，话天台之异，以诗赠之。
我梦游天台，横空石桥小。
松风吹菵露，翠湿香袅袅。
应真飞锡过，绝涧度云鸟。
举意欲从之，翛然已松杪。
微言粲珠玉，未说意先了。
觉来如堕空，耿耿窗户晓。
群生陷迷网，独达从古少。
杜叟子何人，长啸万物表。
妻孥空四壁，振策念轻矫。
遂为赤城游，飞步凌缥缈。
问禅不归舍，屡为瓠壶绕。
何人识此志，佛眼自照瞭。
我梦君见之，卓尔非魔娆。
仙葩发茗碗，翦刻分葵蓼。
从今更不出，闭户闲騕袅。
时从佛顶岩，驰下双莲沼。
和昌甫 其二
韩淲（宋代）

涧曲山隈借竹轩，轩虽非旧有前言。断碑零落犹能打，此意微茫仅复存。
寄赠诗僧秀公
司空图（唐代）

灵一心传清塞心，可公吟后础公吟。近来雅道相亲少，

惟仰吾师所得深。好句未停无暇日，旧山归老有东林。

冷曹孤宦甘寥落，多谢携筇数访寻。
谒金门 春思
吴静闺（清代）

春心老。懒向花衙去考。功夫一半愁中了。睡情殊草草。

鸟泣春归咽早。春去如何去讨。啼音说与镜中人，打起相思稿。
生平
范景文（明代）

生平细捡尽多奇，心口商来亦自疑。酒社常开难共醉，愚公自号恼人痴。

身虽无病每思药，性好探奇懒作诗。日日栽花还乞竹，任他雨打与风吹。
和周开祖即席
韦骧（宋代）

海云收雨作新晴，春日开筵趣早成。六席共年谁独少，千龄几早互相兄。

须怜东道情尤厚，况是西归盖始倾。更玩掌中珍句好，不知帘外玉蟾生。
白日偶无客青山长对门 其十
韩淲（宋代）

牵牛槿花底，攲拄破篱门。旋买深村酒，因倾老瓦盆。
曹家巷税居三咏·小椿
孔武仲（宋代）

渺小墙阴数尺栽，儿童欲拔几徘徊。
须知造化机关敏，坐见童童羽扇开。
社日
陆游（宋代）

坎坎迎神鼓，儿童喜欲颠。
放翁无社酒，闭户课残编。
次韵答龚渭臣
陈恭尹（清代）

七十馀生渐有涯，长绳何计系奔曦。犹能鼓枻沧浪外，不厌逢君唱和迟。

海鸟化来知大翼，须眉渐觉愧男儿。东风共醉屠苏酒，俯仰江楼极二仪。
镜湖怀古
苏泂（宋代）

镜湖湖水滑如油，狂客归来上钓舟。
惆怅无因见李白，西风吹老芰荷洲。
和富公权送行诗韵
王之道（宋代）

叨尘四十年，静计所得禄。
十分才二三，清饿似饥鹄。
中昨守义扬，一时苦穷促。
忽闻柏台长，表苈彻聪目。
不惟免罪戾，英游许追逐。
接武宪漕间，寒庖见梁肉。
从兄逮两载，种种荷推彀。
容我数百辈，大矣空洞腹。
为怜昔同升，相看日不足。
芳时木芙蓉，唱酬动成轴。
烧香每开奁，惠茗屡倾簏。
青青阅冬夏，高视松柏独。
顾我如碔砆，讵敢比良玉。
而兄不我鄙，步骤俾继躅。
是行集霰候，霜威日增肃。
解维在朝夕，离绪可堪触。
恋恋重掺袪，移庖过吾屋。
紫囊出巨编，还我海陵录。
全家被燕衎，日尽继以烛。
何人鱠红鲜，想见鳊项缩。
腹腴愧偏劝，佐此一杯绿。
实筐出越罗，币帛更加束。
酒阑儿女曹，起舞应歌曲。
殷勤药石诲，美疢肯滋毒。
新诗追古作，高义激颓俗。
临岐沐宠贶，固陋敢虚辱。
但惭水底蛙，勉趁丝与竹。
正尔无足道，聊用资报复。
谦谦古君子，厚德卑自牧。
请歌伐木篇，敬谢酾蒍速。
书越州能仁寺壁
刘过（宋代）

流年转眼一飞梭，如此头颅奈老何。
狼籍落花春不老，竹鸡滂处雨声多。
句
钟伯澹（宋代）

百丈平湖一点山，碧琉璃涌小蒲团。
清平乐（饮宴）
黄庭坚（宋代）

冰堂酒好。只恨银杯小。新作金荷工献巧。图要连台拗倒。

采莲一曲清歌。争檀催卷金荷。醉里香飘睡鸭，更惊罗袜凌波。
自四安返杭易车而舟对雪感赋
杨葆光（清代）

水居喜有舟，推篷见残雪。昨朝途遇雨，破被冷如铁。

壮士不畏寒，腔中有热血。嗟彼趋炎者，炙手可使热。

暖酒拥肉屏，围炉据金穴。安知茅舍中，高卧有清节。

况当频年兵，骨肉动隔绝。军前战衣薄，坐使肌肤裂。

忆昔李凉国，袭蔡亦人杰。江南带甲多，连兵一何拙。

将才良不易，世事那可说。鲰生虽无才，龊龊殊不屑。

生与哙等伍，羞为论优劣。班超非异人，燕然有铭碣。

拔剑起雄心，摩崖纪余烈。但愿战功成，莫咏《新昏别》。
霜叶飞（大石）
周邦彦（宋代）

露迷衰草。疏星挂，凉蟾低下林表。素娥青女斗婵娟，正倍添凄悄。渐飒飒、丹枫撼晓。横天云浪鱼鳞小。似故人相看，又透入、清辉半饷，特地留照。

迢递望极关山，波穿千里，度日如岁难到。凤楼今夜听秋风，奈五更愁抱。想玉匣、哀弦闭了。无心重理相思调。见皓月、牵离恨，屏掩孤颦，泪流多少。
偈颂八十五首
释妙伦（宋代）

烟横大野，雁篆长空。
玉露滴开八枝黄菊，金风剪下三片两片丹枫。
吾家生涯，虽然冷淡，
取之无禁，用之无穷。
浣溪沙
赵长卿（宋代）

闲理丝簧听好音。西楼剪烛夜深深。半嗔半喜此时心。

暖语温存无恙语，韵开香靥笑吟吟。别来烦恼到如今。
闻中原河决盗起有感
成廷圭（元代）

中原九月黄河水，平陆鱼龙吹浪起。飞霜萧萧鸿雁来，禾黍漂流桑枣死。

大风怒号扬飞尘，白昼剽掠如无人。官军不诛海东贼，县吏乃杀西村民。

夜闻羽书起丁力，老稚嗷嗷向谁泣。我当六十将奈何，扶杖淮南望淮北。
慰严溪张君贡士
何梦桂（宋代）

朝日景曈曈，湛露溘已晞。
日暮风凄凄，啼鸟失其雏。
时迈感物化，抚事成伤悲。
严溪子张子，有儿读父书。
年少隽且文，亲颜悦以怡。
一朝成鬼录，登台空望归。
望归不归来，泪尽双目眵。
嬴博招尔魂，忍抚游子衣。
生子期养亲，安知亲器儿。
古伤邓伯道，天道不可知。
穆伯有收子，暮年良可期。
莹中南归至衡阳作六首寄之 其六
释德洪（宋代）

笑看痴蝇遭唾涴，绝怜香象截流过。归来儿女团圞坐，嬴得心如古井波。
赠皖山道士
宋无（元代）

世人曾不识，头带树皮冠。
间种药来卖，醉将琴去弹。
鹤术仙果下，猿穷玉书看。
莫服丹砂好，恐师生羽翰。
和陈传道秋日十咏之二秋晴
贺铸（宋代）

归云去悠悠，长风来猎猎。
檐角两长楸，斜阳晒黄叶。
戏月
韩维（宋代）

缺处还孤守，圆时亦独栖。
何曾闻合壁，只见是如珪。
桂子遗秋信，方诸寄夜啼。
建章残漏促，又伴玉绳低。
醉桃源·芙蓉
吴文英（宋代）

青春花姊不同时。凄凉生较迟。艳妆临水最相宜。风来吹绣漪。
惊旧事，问长眉。月明仙梦回。凭阑人但觉秋肥。花愁人不知。
飞将
胡宿（宋代）

曾从嫖姚立战功，胡雏犹畏紫髯翁。雕戈夜统千庐会，缇骑秋畋五柞宫。

后殿拜恩金印重，北堂开宴玉壶空。从来敌国威名大，麾下多称黑槊公。
君山浮远堂
王呈瑞（宋代）

万室东南里，炊烟落照黄。
山腰围野阔，沙尾刺江长。
好景终然远，浮云转已亡。
几多如湛辈，今昔一凄凉。
紫金山和白乐天二首示印岳印中诸子 其一
何南凤（明代）

人生贵适性，何必慕荣达。畏彼衣冠劳，去家时削发。

囊中无羡钱，传食作生活。在处有青山，山山好看月。
菩萨蛮（秋）
刘焘（宋代）

绿窗斜动摇风竹。竹风摇动斜窗绿。虚幌夕凉初。初凉夕幌虚。

窗眉愁翠蹙。蹙翠愁眉窗。无雁寄书来。来书寄雁无。
送杨缜供备还京
郭祥正（宋代）

伯玉弘农后，轩轩真丈夫。首虽峨武弁，满腹藏诗书。

三年监郡兵，一日云解符。考之闾井言，公廉卒如初。

未尝害一物，纵舍乃有馀。我方卧空屋，袒跣与世疏。

感君数相过，晨坐定及晡。新诗并美酒，问遗无时无。

老境重可惜，远别复何如。羡君五福全，客官奚拘拘。

子孙俱禄仕，京城富园闾。精神趁强健，优游早悬车。

祝君可以归，为君吟归欤。
杂曲歌辞。鸣雁行
陆龟蒙（唐代）

朔风动地来，吹起沙上声。闺中有边思，玉箸此时横。

莫怕儿女恨，主人烹不鸣。
感旧绝句
陆游（宋代）

半红半白官池莲，半醒半醉女郎船。
鸳鸯惊起何曾管，折得双头喜欲颠。
姜太守廷器惠竹丝帘
张弼（明代）

分得黄堂一丈帘，清风碧沼浪纤纤。鹤鸣昼永文书静，不放沉烟出画檐。
句
钱惟演（宋代）

刘伶醉夜梅花地，海客仙槎粉水天。
予在龙安木蛇庵除夕微雪及晨未消作诗记之二首 其一
释德洪（宋代）

终夕不自寐，老逐客愁长。寒威正折绵，归梦不成往。

萧惊闻打正，气势颇舂撞。地炉对残缸，瓦沟集清响。

起看雪覆砌，秀色动屏帐。归来檐溜滴，坐席初未暖。

乃知春草微，已出严凝上。但馀檐卜林，落花和月赏。
贾庆甫示山中梅诗因继成
韦骧（宋代）

雪意将成腊欲来，乱山深处见寒梅。化工若与人情比，此树多应未及开。
次韵道卿催梅
周紫芝（宋代）

江上连朝暗飞雪，花信风迟寒凛冽。东阁观梅殊未妍，扬州何逊心应折。

何郎思苦花欲开，羯鼓不倩天公催。诗翁自是催花手，能挽春从天际来。

帐下玉人羞起晚，弄粉含姿半骄蹇。应怜冶叶与倡条，有意凌寒入芳苑。

君诗好更谁与论，会令寒谷生春温。冰姿一笑忽满眼，谁道鹤林花有神。
道装吟 其三
邵雍（宋代）

安车麈尾道衣装，里闬过从乃是常。闻说洞天多似此，吾乡殊不异仙乡。
赠别吴门朱雪鸿 其九
屈大均（明代）

吴船多六柱，一一受风凉。藕是伤荷好，松惟阔叶香。

湖中鱼斗大，溪上酒城长。归及小儿节，瓜蔬满画堂。
水龙吟
程垓（宋代）

夜来风雨匆匆，故园定是花无几。愁多愁极，等闲孤负，一年芳意。

柳困花慵，杏青梅小，对人容易。算好春长在，好花长见，元只是、人憔悴。

回首池南旧事。恨星星、不堪重记。如今但有，看花老眼，伤时清泪。

不怕逢花瘦，只愁怕、老来风味。待繁红乱处，留云借月，也须拼醉。
山居即事
释绍嵩（宋代）

何处成吾道，深居绝送迎。
竹扉常昼掩，野径得闲行。
万壑树声满，千岩暑气清。
相看两不厌，天际一山横。
晚秋出门戏咏
陆游（宋代）

病叟倘徉古泽边，横林摇落暮秋天。
鸣鸠雨後却呼妇，飞雀霜前先著绵。
抱被每投僧榻宿，卷书时当酒家钱。
秋风想像芝房熟，北望商山一怅然！
游雪窦杖锡七首 其六 踟蹰岭
陈著（宋代）

石路崔嵬云上头，北云南雪此鸿沟。谁人题作踟蹰岭，不到山心不当游。
沟港
王安石（宋代）

沟港重重柳，山坡处处梅。
小舆穿麦过，狭径碍桑回。
满庭芳 其一 午日
夏言（明代）

雨过阶除，风来帘幕，午窗清梦初回。端阳节近，满院海榴开。

细初盆池荷盖，雕梁畔、燕子飞来。醒睡眼，卿云五色，睛绕凤凰台。

故园当此日，兰舟竞渡，画鼓如雷。有芳洲草阁，绿水萦回。

只为君恩深重，谁知是、补衮非才。乌帽底，早堆华发，中夜对三台。
题金粟洞
蒲寿宬（宋代）

天风吹绝顶，小立思生豪。
遥海望无际，众峰疑避高。
龙留神骨去，犀敛夜光韬。
惟爱瑶池水，寻云学种桃。
北岩
陆游（宋代）

舣船涪州岸，携儿北岩游。
摇楫横大江，褰裳蹑高楼。
雨昏山半失，江涨地欲浮。
老矣宁再来，为作竟日流。
乌帽程丈人，闭户有好修。
骇机一朝发，议罪至窜投。
党禁久不解，胡尘暗神州。
修念以稔祸，哀哉谁始谋？小人无远略，所怀在私雠。
後来其监兹，赋诗识岩幽。
南亭独瞩
宋祁（宋代）

宇下雄风细细凉，客眸凝绝此回肠。
络头骑过罗敷陌。毕尾乌喧女子墙。
流水清浑迷别浦，碧云高下送残阳。
忆昔行寄邓山人因怀王应瑞龙子文
欧大任（明代）

忆昔学书剑，北游赋骊驹。逢君大庾岭，倾盖城南隅。

春风三月下章水，看花直过金陵市。金陵风雅盛文儒，汉室西京恐未如。

东阁尽闻开相府，布衣不遣待公车。归来抱策南海曲，两举乡书未蒙录。

落日羞过醉尉亭，闲云独卧王官谷。躬耕下噀岁全荒，垂钓中洲乐偏足。

相逢杯酒日纷纷，四海知心独有君。君今八十吾非少，别后音书那可闻。

王生薄宦离家远，涿邑行人未应返。龙子留都复上书，南来不得寄双鱼。

梅花岭下空相忆，铁汉楼西横浦驿。时来握手定有期，归鸿为我传消息。
玉蕊花
华镇（宋代）

当年玉蕊冠京华，不独人间压万花。曾使瑶池冰雪手，亲来折向玉峰誇。
句
叶廷珪（宋代）

几多雁鹜行间吏，衙退颦来礼释迦。
泰叔召食鲙
沈辽（宋代）

酷暑隆隆不可活，闻有玉鳞纤手割。不得相从饱便腹，空听高吟何洒落。
承乏幕府晨出马上戏书
强至（宋代）

五载青衫走两都，北门官绪更区区。
马鞍出带残更梦，却是双飞邺县凫。
送李宪 其二
徐积（宋代）

五船鸣鼓待严装，且赴双莲旧燕堂。不用水沈薰紫绶，过梅林后一身香。
毛园萃芳亭与沈中白丘月渚同赋
杨慎（明代）

缭垣洞屋锁烟霞，五色离披百种花。
客子看来犹驻马，主人何事不归家。
酹江月五首 其二
蒋士铨（清代）

梦中曾到，向东林结社，西林拄笏。大石桥边呼慧远，不畏虎声剩谷。

鹿洞芝肥，麝囊花紫，醉倚芙蓉簇。白云留我，莲花峰下同宿。

醒后游迹俱非，衣鹑马狗，仍逐穷途哭。十载天涯几两屐，踏遍太行千曲。

投笔归来，布帆无恙，稳泛浔江绿。青山相对，形容偃蹇如仆。
张德恭以诗当谒次韵 其二
章甫（宋代）

故里犹牵梦，他乡且定居。老于经卷熟，病与酒杯疏。

耕稼少丰岁，交朋多素书。飘零常自笑，潦倒更谁如。
仁山书院为邓侯赋
杨维震（明代）

白鹿真传万象收，仁山屹屹壮观游。昌期今启人文地，间气时钟海上洲。

四壁灵图常作锦，千岩珠树匝成丘。公馀正可观青史，犹报丹书下凤楼。
仲春有怀
张栻（宋代）

青山四面拥江城，暮角声中淡月明。
自倚阑干生白发，无心行乐趁春晴。
次章房陵韵四首
陈造（宋代）

诗社有血指，铅刀齿鱼肠。
横江限一锁，未易枝龙骧。
山泽护我瑕，珠璧耀我箱。
胜谭当不遗，茗果秋夜长。
次韵赵去华提干夏日杂兴七首
苏泂（宋代）

老子轩冕总相忘，归办芙蓉制作裳。
多少隐沦天下士，无人知我亦何伤。
次韵三司蔡襄芦雁獐猿二首 其二
赵抃（宋代）

獐狎猿驯遂性情，恍然疑不是丹青。岂忧夜猎林中去，只欠秋吟月下听。

举目便同临涧谷，此身全恐寄郊坰。山容野态穷微妙，造化争功六幅屏。
寄题盘山云峰通济桥二首
曾丰（宋代）

何人彼岸幻长虹，接引众生入大通。
彼此本来无间断，度人了后勿论功。
陪张平甫游禹庙
姜夔（宋代）

镜里山林绿到天，春风只在禹祠前。
一声何处提壶鸟，猛省红尘二十年。
春日
徐陵（南北朝）

岸烟起暮色，岸水带斜晖。
径狭横枝度，帘摇惊燕飞。
落花承步履，流涧写行衣。
何殊九枝盖，薄暮洞庭归。
次程南仲韵五首
杨公远（宋代）

生意窗前草不除，悠悠苍玉自扶疎。
贫针入骨谁怜我，富欲掀扶命属渠。
学圃频观种树传，杜门几似绝交书。
有时间有过从者，分席非樵即是鱼。
题胡长史所藏风晴雨嫩墨竹四首 其一
管讷（明代）

记得东林腊月栽，虚怀今对画图开。碧云何处忽飞到，苍雪无声欲堕来。

尚觉暮寒生翠袖，不惊午梦断瑶台。故园茅屋萧萧里，若个家僮扫石苔。
田家杂诗 其一
戴鉴（清代）

和风扇微暖，郊原淑气新。昨夜时雨过，万物同一春。

邱墟上朝日，荷锄见农人。岁功自兹始，为志诚殷勤。

既耕当复种，筋力多苦辛。拮据有时息，谈笑聚四邻。

少长虽异姓，欢如骨肉亲。问彼何能尔，去伪存天真。
同阵道原谒象之
韩维（宋代）

歊炎日为倦，休架一潇洒。
风竹来迎人，翠色欲倾写。
神交不前约，至理非外假。
窅然天地间，谁是忘言者。
邯郸道
张泰基（清代）

侵星发沙河，寒风叫骚屑。南行邯郸道，沙深马蹄没。

碛砾击车轮，硠磕声不绝。轰然一怒掷，我骸惊欲裂。

县以山尽名，地胡犹屹𡾐。丛台竟何有，渠水空幽咽。

因思古名都，累代生人杰。杵臼尽客忠，罗敷完女节。

壮哉蔺相如，叱秦拌颈血。立功拜上卿，回车甘屈折。

孰谓人素贱，乃独凭口舌。故址我欲寻，行程不得辍。

万古苍烟中，英雄尽扃鐍。不见抱枕翁，富贵才一吷。
闻禽
佘五娘（明代）

杜鹃何事二更啼，杏子枝头片片低。忽忆故园眠不得，春风吹过玉关西。
次韵答和甫卢泉水三首
黄庭坚（宋代）

卢泉之木百尺长，下荫泉色如木苍。
蘋风荷雨洒面凉，倒影摇荡天沧浪。
网登锦鳞蒲荇香，何以贯之柳与杨。
古来希价入咸阳，贪功害能相中伤。
君今已出纷争外，但思烟波春渺茫。
奉亲安乐一杯水，卢泉之滨可忘死。
施南太守以猿儿为寄作诗答之（得之黔中，生即头白）
王周（宋代）

虞人初获酉江西，长臂难将意马齐。

今日未啼头已白，不堪深入白云啼。
入杭怀古呈史药房
陆文圭（元代）

某丘某水记儿时，陈迹迷茫间不知。
观裹看花空有菜，山南种不落为萁。
林疏想弋逋仙鹤，壁坏应墁坡老诗。
只怪西湖顽面目，浓妆独自学西施。
省中晚步读宛陵诗
项安世（宋代）

同僚归去后，挟册此婆娑。
树密阳光薄，庭空鸟语多。
静中知有味，睡外更无何。
彷佛沧洲兴，悠然起细哦。
凤归云
柳永（宋代）

向深秋，雨余爽气肃西郊。陌上夜阑，襟袖起凉飙。天末残星，流电未灭，闪闪隔林梢。又是晓鸡声断，阳乌光动，渐分山路迢迢。

驱驱行役，苒苒光阴，蝇头利禄，蜗角功名，毕竟成何事，漫相高。抛掷云泉，狎玩尘土，壮节等闲消。幸有五湖烟浪，一船风月，会须归去老渔樵。
中候王夫人诗三首 其三 六月二十三日夜中候夫人作
杨羲（魏晋）

登軿发东华，扇飙舞太玄。飞辔腾九万，八落亦已均。

暂眄山水际，窈窕灵岳间。同风自齐气，道合理亦亲。

龙芝永遐龄，内观摄天真。东岑可长净，何为物所缠。
中宗祀昊天乐章。凯安
佚名（唐代）

堂堂圣祖兴，赫赫昌基泰。戎车盟津偃，玉帛涂山会。

舜日启祥晖，尧云卷征旆。风猷被有截，声教覃无外。
过昭君村赋诗
李壁（宋代）

王嫱南郡良家子，靓饰丰容照江水。
何人引入光明宫，绿鬓云鬟朝暮理。
增成亦拟备充依，反向阴山嫁胡儿。
阴山一去归无期，塞雁南翥马北嘶。
当时送往穹庐底，安得属车藏豹尾。
何如滩头媲东家，石上持竿钓游鲤。
梦人赠范文正公集
王十朋（宋代）

平生敬慕范文正，遗像向来祠楚东。梦里何人赠文集，见公端似见周公。
司空平章军国事赠太师开国正献吕公挽辞五首
苏颂（宋代）

二圣临熙运，元精降佐臣。
人承太岳裔，生在敦牂辰。
六纪登遐寿，三期秉大均。
还骑箕尾去，仍值在蛇春。
和海住先生登蓟门独乐寺观音阁韵
永珹（清代）

我昔经渔阳，振衣上杰阁。回首春风颠，几度吹花萼。

蹲龙去天咫，怖鸽见人愕。四禅云与齐，三乘尘莫著。

人海浩脚下，踏踏轮蹄错。翘首睋乌蟾，光明金镜灼。

平地涌珍楼，有目俱仰瞩。缅忆布金日，良工巧营度。

四围山青青，千里烟漠漠。直拟妙高台，时沾香雨落。

谁欤运帚书，墨痕湿犹昨。君居惭愧林，性与俗缘薄。

登临得佳趣，客况静于鹤。凭高赋大篇，压倒青莲作。

正似遇崔颢，口噤手难拓。哲弟妙词翰，苦思敢约略。

仿佛斗诗械，偏师互跳脱。押韵比说偈，兹游乐莫乐。

纵教未同往，补和心亦足。丈六接尺五，梵论信昭廓。

彼岸望非遥，慈航欣可托。水观倘容登，庶惬雪山诺。
朱邵州挽诗
魏了翁（宋代）

杏园犹记赏花同，忍看前旌照眼红。
民命一丝悬晷刻，仁心触处作春风。
棣华韡韡天伦厚，湑叶裳裳世泽隆。
万事纷纷缘手尽，只将孝友诏无穷。
梅花集句 其八
郭豫亨（元代）

貌楛神泽骨槎牙，萧索东风两鬓华。甘与雪霜同冷澹，醉看参月半横斜。

溪山冷落泥三尺，水竹参差屋数家。自笑自吟还自得，案头摇落小瓶花。
与李荣互谑
僧法轨（唐代）

姓李应须礼，言荣又不荣。 ——僧法轨

身长三尺半，头毛犹未生。 ——李荣
敬和东宫春日泛湖韵
张镃（宋代）

空林飞彩逐丝轻，瑞日重光特易晴。岁岁都人望行乐，六旂遥映百花明。
秋蝇
杨万里（宋代）

秋蝇知我政哦诗，得得缘眉复入髭。
欲打群飞还歇去，风光乞与几多时。
洗竹
王贞白（唐代）

道院竹繁教略洗，鸣琴酌酒看扶疏。不图结实来双凤，

且要长竿钓巨鱼。锦箨裁冠添散逸，玉芽修馔称清虚。

有时记得三天事，自向琅玕节下书。
府酒五绝。招客
白居易（唐代）

日午微风且暮寒，春风冷峭雪乾残。

碧毡帐下红炉畔，试为来尝一醆看。
徐韶州追和仆叙别韵见寄用韵答之
陈谟（明代）

别来只忆韶州景，忽枉佳章寂寞滨。太守襜帷三载旧，侍郎官诰五花新。

枌榆社日家家酒，莺燕江亭在在春。苦恨云山迢递隔，无因晤语乐天真。
京口访郭议山示陆丞相遗墨
陆文圭（元代）

宝祐丙辰榜，季世尚词章。
功业已衰谢，气概独堂堂。
壮士死海已，尤胜死雒阳。
遗翰落人间，姓字透纸香。
甲子行一周，复见文运昌。
遗黎存一二，往事空茫茫。
寒灯客窗梦，飞堕碙山洋。
留眼看中原，且勿悲故乡。
题陈公悦足轩
周紫芝（宋代）

饥人未食长流涎，芋魁作饭腹果然。八珍九鼎纷满前，鼎中一脔不下咽。

吐而去之惟欲眠，贪夫嗜利绝可怜。牙箸落手喜若颠，家有窟郎无数钱。

跨州连陌空多田，千头万尾不当缘。高台未倾金碧鲜，客食不下日十千。

弃祸忽起踵复旋，利激奴辈非关天。太邱诸子图画传，元方季方两联翩。

元也作诗如涌泉，高歌大笑倾四筵。只今为郎近日边，季也勇退高腾骞。

结庐庇雨无馀椽，栽花移竹今几年。种谷只取田一廛，鸡肥酒熟客可延。

人生安分作当捐，眼前取足须随缘。倩营菟裘将老焉，伯氏欲挂神武冠。

归作两翁相对间，政看宝带黄金悬，未可便情诗盟寒。
闪宋左司韵
邓肃（宋代）

往事无如今日新，銮舆一再冒胡尘。
阳微阴极故多雨，柳怨花愁不忍春。
已遣侈心倾虏帐，行收泪眼拜枫宸。
眼前恶景君休问，胜负相资臂屈伸。
军中五更转
黄谏（明代）

一更人已静，月出上营门。休嗟铁衣冷，赢得锦袍温。

二更风色冷，警柝声不歇。荷戈夜未暝，坐看帐前月。

三更更漏永，起舞发长叹。试拭鸊鹈膏，剩教剑光烂。

四更霜已下，长啸一声秋。冷光惨马色，寒气肃貂裘。

五更星半稀，营中鼓角悲。仰天试长吁，吐作横空霓。
闻和叔抚琴
卫泾（宋代）

蓐收传令待残更，斗转参横露气清。
谁弄瑶池三尺玉，怪来万壑动秋声。
和友人
王之望（宋代）

弟兄南渡各驰驱，向奉君王尺一除。
黄耳音书寄怀抱，乌衣门一惜丘墟。
澄清孟博荣持节，雅量玄平静著书。
五桂家风殊未艾，黄山佳气蔼如初。
同友人看花
朱庆馀（唐代）

寻花不问春深浅，纵是残红也入诗。

每个树边行一匝，谁家园里最多时。
题南龛寺 其一
家彬（宋代）

岩下楩楠秋复春，当年觞咏悉名臣。旧游已去成陈迹，佳句还如见古人。
和耘老弟喜衢得第三男
虞俦（宋代）

天教英物照阶除，又胜徐卿第二雏。会见五男并二女，宛如合璧与连珠。
小殊山
上官涣酉（宋代）

双岫西南耸，东山小更珠。
形分闽岭秀，名自隐翁呼。
日映光浓淡，云深色有无。
须凭恕先手，画作远山图。
次韵书事
朱翌（宋代）

熙宁事作崇宁样，嘉佑政为元佑师。
但得至诚行号令，坐令风俗似当时。
次韵张安国二首
周必大（宋代）

子房思赤松，冠挂带不束。
高风动缙绅，盛事争诵读。
向来进匪锐，今退那得速。
皇帝六载冬，熏燎郊再卜。
均厘际盖壤，赍予首耆宿。
煌煌旧使星，密映紫微北。
要令对青黎，聊复寓天禄。
人言骥虽老，万马未易逐。
方为帝者师，敢请罢辟谷。
鲁公从周公，荣哉佩联玉。
咏落叶
周复俊（明代）

朔风厉修坰，三浦气方肃。
叆叆山崩云，耿耿叶辞木。
鸑鸑下萍川，槭槭翻萝屋。
飘飖任回环，零乱鲜羁束。
莫以九秋凋，惋彼三春缛。
萧条紫烟岑，超忽丹林麓。
于兹欲何言，岁暮偃修躅。
送南宫舍人赵子期出使安南
苏天爵（元代）

圣德隆千古，皇威奠九廛。金门颁凤诏，玉节使龙编。

博雅资专对，才华属妙年。郎中初遴选，省府昔周旋。

文治中华盛，仁恩漠国宣。清风消瘴雨，丽月净蛮烟。

跋涉思铜柱，委蛇跨锦鞯。尧天新正朔，禹贡旧山川。

声语时难解，雕题倍可怜。明年春色早，归拜御阶前。
邃清阁分韵得洪字
洪朋（宋代）

曜灵速天机，四序如转蓬。行行早求道，咄咄就秃公。

南纪卧徐早，丹沙愧葛洪。婆娑一宇宙，万物阅雌雄。

得兴颇赋诗，诗成亦何工。跫然张公子，玉山映寒葱。

软语启皓齿，掷麈生清风。谪仙为酒事，瓠壶清若空。

相视一笑粲，圣处此乐同。敞榭细履惬，别墅幽径通。

微漪媚清池，轻飔泛寒丛。悠然物外赏，未觉人间穷。

何有于我哉，请馆季孟中。
句
姚孝锡（宋代）

酒敌余威翻索莫，诗含幽思倍清新。
归朝欢
辛弃疾（宋代）

爱。不数日，风雨摧败殆尽。意有感，因效介庵体为赋，且以菖蒲绿名之。丙辰岁三月三日也

山下千林花太俗。山上一枝看不足。春风正在此花边，菖蒲自蘸清溪绿。与花同草木。问谁风雨瓢零速。莫怨歌，夜深岩下，惊动白云宿。

病怯残年频自卜。老爱遗编难细读。苦无妙手画於菟，人间雕刻真成鹄。梦中人似玉。觉来更忆腰如束。许多愁，问君有酒，何不日丝竹。
早秋与诸子登虢州西亭观眺
岑参（唐代）

亭高出鸟外，客到与云齐。
树点千家小，天围万岭低。
残虹挂陕千，急雨过关西。
酒榼缘青壁，瓜田傍绿溪。
微官何足道，爱客且相携。
唯有乡园处，依依望不迷。
浪淘沙
周密（宋代）

新雨洗晴空。碧浅眉峰。翠楼西畔画桥东。柳线嫩黄才半染，眼眼东风。

绣户掩芙蓉。帐减香筒。远烟轻霭弄春容。雁雁又归莺未到，谁寄愁红。
郑佥判取苏黄门图史园囿文章鼓吹之语为韵见
方岳（宋代）

澡身乎书圃，晞发於礼园。
静中观我生，父乾而母坤。
宁不自爱重，日夕声利昏。
前修亦人耳，而我何沄沄。
飘流众浊间，我者能几存。
人言千丈清，不如一寸浑。
吾方洗吾耳，尔舌宁可扪。
人情习华竞，何啻於乞墦。
此固吾不能，归袖风翻翻。
寘矣勿复道，荷锄过前村。
游江郎山
柴元彪（宋代）

世事无情几变迁，郎峰万古只依然。
移来渤海三山石，界断银河一字天。
云卷前川龙挂雨，风生阴洞虎跑泉。
群仙缥缈来笙鹤，石顶天香堕玉莲。
夏夜园亭纳凉
张玉娘（宋代）

南园有凉气，移席散馀情。新月隐修竹，清风开小亭。

水骨静香汗，霜纨扑乱萤。忽然微雨至，爽籁拂檐楹。
春日杂书八首 其八
张耒（宋代）

吾闻古夸父，逐日沉虞渊。以日为可逐，智固未足言。

徒能出八为，撑突干云天。当其惫且毙，更使儿女怜。

至弱败至刚，水波乃飘山。谁能守此道，却敌以空弮。
化茂上人招同族兄饮青弋山房
姚燮（清代）

壁苔涂抹满经檠，阶草离披卧石罂。酒味暗搀林气涩，雁行遥石乱山平。

饱持佛偈参梅熟，静得渔歌送水声。妙悟多从芜秽出，不须洁地始光明。
挽吴君谋少卿二首
刘克庄（宋代）

昔为枢掾侍延英，蓦听胪传第一声。
仙籍香浮广寒殿，奏篇纸贵洛阳城。
亲逢明主真千载，曾谓斯人止九卿。
惟有一端差慰意，鹤山大字扁堂名。
履道见和复答之十首 其六
释德洪（宋代）

佳人如美玉，华裙似春莎。百年被束缚，奈此青山何。
【双调】驻马听
白朴（元代）

吹
裂石穿云，玉管宜横清更洁。霜天沙漠，鹧鸪风里欲偏斜。凤凰台上暮云遮，梅花惊作黄昏雪。人静也，一声吹落江楼月。
弹
雪调冰弦，十指纤纤温更柔。林莺山溜，夜深风雨落弦头。芦花岸上对兰舟，哀弦恰似愁人消瘦。泪盈眸，江州司马别离后。
歌
白雪阳春，一曲西风几断肠。花朝月夜，个中唯有杜韦娘。前声起彻绕危梁，后声并至银河上。韵悠扬，小楼一夜云来往。
舞
凤髻蟠空，鸟娜腰肢温更柔。轻移莲步，汉宫飞燕旧风流。谩催鼍鼓品梁州，鹧鸪飞起春罗袖。锦缠头，刘郎错认风前柳。
借住山寺诗八首 其六 文殊
张元凯（明代）

落木空山秋夜哀，萧条古寺倚层台。明河尚抱虚檐宿，海日先窥绝壁来。

花为行香晨已散，门因施食午方开。跏趺懒下维摩榻，野鹿相依卧草莱。
送灵师归吴
穆修（宋代）

灵师殊可尚，颇不类浮屠。
托迹虽依佛，留心独喜儒。
风尘倦京洛，水石隐勾吴。
破寺杉松老，南归旧隐孤。
传闻驾回有纪二首 
李梦阳（明代）

白城新起望夷台，黄钺森森耀日开。六骡远遁胡沙静，六龙腾踏驾空回。
商山
王贞白（唐代）

商山名利路，夜亦有人行。四皓卧云处，千秋叠藓生。

昼烧笼涧黑，残雪隔林明。我待酬恩了，来听水石声。
答樊云门冬雨剧谈之作 其三
郑孝胥（清代）

穷愁良易工，忧患宁爱好。奋飞抉世网，结习犹烦恼。

午怡论诗骨，见谓饥不饱。心知小潺湲，河海愧浩渺。

何期樊山老，闽荔喻益巧。荔甘而诗涩，唐突天下姣。

庶几比谏果，回味得稍稍。嗜涩转弃甘，攒眉应绝倒。
送李琮归灵州觐省
姚合（唐代）

饯席离人起，贪程醉不眠。风沙移道路，仆马识山川。

塞树花开小，关城雪下偏。胡尘今已尽，应便促朝天。
赠歌人
薛能（唐代）

温燠坐相侵，罗襦一水沉。拜深知有意，令背不无心。

近住应名玉，前生约姓阴。东山期已定，相许便抽簪。
和徐先辈秋日游泾州南亭呈三二同年
姚鹄（唐代）

多此欢情泛鹢舟，桂枝同折塞同游。声喧岛上巢松鹤，

影落杯同过水鸥。送日暮钟交戍岭，叫云寒角动城楼。

酒酣笑语秋风里，谁道槐花更起愁。
偶成寄王德甫
何梦桂（宋代）

休休万事总归休，犹占青山对白头。
籁寂乾坤机落落，境忘身世梦悠悠。
孤云野水辽天鹤，明月清风露地牛。
此意不知谁会得，一声铁笛万山秋。
雪中呈通判库部宋职方
刘攽（宋代）

冬雪并今早两回，无风韵腻白皑皑。麦根得润萌芽绿，瘴气逢寒雾露开。

官为劝农知我喜，心缘爱客望君来。城头甚有登临境，群玉排峰银作台。
梁鸿井诗
陆楣（清代）

萧疏荆布古风存，纸阁芦帘想旧村。凄断辘轳霜晓冻，抛残砧旧月黄昏。

劳歌底用惊时俗，舂庑何应傍市门。欲采蘼芜三径失，要离坟畔与招魂。